## Pravilnik o iskaznici školskog nadzornika i višeg školskog nadzornika

### NN 98/1997 (24.9.1997.), Pravilnik o iskaznici školskog nadzornika i višeg školskog nadzornika

# **MINISTARSTVO PROSVJETE I ŠPORTA**

Na temelju članka 7. stavak 1. Zakona o stručno-pedagoškom nadzoru ("Narodne
novine", broj 73/97) ministar prosvjete i športa donosi

## **PRAVILNIK**

### **O ISKAZNICI ŠKOLSKOGA NADZORNIKA I VIŠEGA ŠKOLSKOG NADZORNIKA**

Članak 1.

Ovim se pravilnikom propisuje obrazac službene iskaznice koju nose školski
nadzornici odnosno viši školski nadzornici Ministarstva prosvjete i športa
(u daljnjem tekstu: nadzornik), način izdavanja i zamjene iskaznice te
način vođenja očevidnika o izdanim iskaznicama.

Članak 2.

(1) Obrazac iskaznice izrađuje se na punijem papiru svijetlonarančaste
boje veličine 90x60 mm, a zaštićuje se omotom od prozirne mase.

(2) Iskaznica se izdaje po obrascu koji je otisnut uz ovaj pravilnik
i čini njegov sastavni dio.

Članak 3.

(1) Obrazac iskaznice sadrži na prednjoj strani:

- u gornjem lijevom kutu grb Republike Hrvatske

- desno od grba riječi REPUBLIKA HRVATSKA, MINISTARSTVO PROSVJETE I
ŠPORTA

- ispod grba i navedenih riječi ISKAZNICA ------------ ŠKOLSKOG NADZORNIKA,
a ispod IME I PREZIME I JMBG, s time da se ispod riječi ISKAZNICA upisuje
riječ VIŠEGA ako se iskaznica izdaje višem školskom nadzorniku

- u desnom gornjem kutu prazan je prostor za fotografiju veličine 28x32
mm, preko koje se u donjem lijevom kutu otiskuje pečat Ministarstva prosvjete
i športa.

(2) Obrazac iskaznice sadrži na stražnjoj strani:

- otisnuti tekst:

OVLASTI:

Nositelj ove iskaznice ovlašten je na osnovi Zakona o stručno-pedagoškom
nadzoru obavljati stručno-pedagoški nadzor, predlagati mjere i poduzimati
radnje u okviru svoje nadležnosti.

Članak 4.

(1) Iskaznicu izdaje ministar prosvjete i športa.

(2) Iskaznica vrijedi od dana kad je izdana do prestanka ovlasti za
obavljanje poslova stručno-pedagoškog nadzora.

Članak 5.

(1) O izdanim iskaznicama vodi se očevidnik u Ministarstvu prosvjete
i športa.

(2) Očevidnik iz stavka 1. ovoga članka sadrži:

- ime i prezime nadzornika kojemu je izdana iskaznica,

- evidencijski broj iskaznice,

- datum izdavanja iskaznice,

- rubriku za napomene.

Članak 6.

(1) Iskaznicom se nadzornik smije koristiti samo u svrhu obavljanja
stručno-pedagoškoga nadzora u okviru nadležnosti. Uporaba u druge svrhe
povlači disciplinsku i kaznenu odgovornost.

(2) Iskaznicu je zabranjeno davati drugoj osobi.

Članak 7.

(1) Nadzornik koji izgubi iskaznicu ili na drugi način ostane bez nje
dužan je o tome izvijestiti čelnika ustrojstvene jedinice za stručno-pedagoški
nadzor (u daljnjem tekstu: čelnik).

(2) Nova iskaznica izdat će se nakon što je izgubljena ili na drugi
način nestala iskaznica oglašena nevažećom u "Narodnim novinama".

Članak 8.

(1) Nadzornik kojem prestane služba u Ministarstvu prosvjete i športa
ili koji je razriješen dužnosti nadzornika dužan je kod primitka rješenja
o prestanku službe ili razrješenja predati iskaznicu čelniku.

(2) Nadzorniku će se privremeno oduzeti iskaznica ako je protiv njega
provedena istraga ili je podignuta optužnica bez navedene istrage, do okončanja
postupka.

Članak 9.

Ovaj pravilnik stupa na snagu osmi dan od dana objave u "Narodnim novinama".

Klasa: 023-03/97-01/232
Urbroj: 532/1-97-1
Zagreb, 9. rujna 1997.

Ministar
**Ljilja Vokić, prof.,** v. r.

![](dodatni/367959.gif)

Pravilnik, NN 98/1997-1538